ANC kinderagtig, sê Msimanga | Netwerk24
Deur Politieke Redaksie 03 Januarie 2017 21:40
Rob Davies, minister van handel en nywerheid Foto: Michael Hammond
Terwyl die ANC blou moord skree oor die burgemeester van Tshwane se besoek aan Taiwan, het die kollig gister geval op 'n sakebesoek wat Rob Davies, minister van handel en nywerheid, in 2014 na dié land gelei het.
Volgens Dean Macpherson, 'n DA-woordvoerder oor buitelandse sake, het die DA geen beswaar teen dié besoek gehad nie omdat Taiwan Suid-Afrika se naasgrootste handelsvennoot in Asië is. Agttien sakelui het Davies op die reis vergesel, wat ook 'n besoek aan Thailand ingesluit het.
'n Storm het die afgelope week rondom Solly Msimanga se besoek aan Taiwan losgebars.
Hy is deur die ANC-koukus in die Tshwane-metroraad van "verraad" beskuldig.
Clayson Monyela, woordvoerder van die departement van internasionale betrekkinge en samewerking, het gister gesê Msimanga se "grootste sonde" was dat hy ereburgerskap van Taipei, die Taiwannese hoofstad, ontvang het.
Volgens hom het Msimanga se aanvaarding van dié eer 'n politieke ondertoon gehad omdat hy as 'n politieke ampsdraer (en nie as 'n amptelike regeringsverteenwoordiger nie) die eer ontvang het. Dit, en nie sy poging om nuwe handel- en beleggingsmoontlikhede te ondersoek nie, was strydig met Suid-Afrika se "een China"-beleid.
Indien Msimanga se besoek suiwer 'n handels- en beleggingsbesoek was, was dit nie 'n oortreding van Suid-Afrika se beleid jeens China nie, het Monyela gesê.
China beskou Taiwan as 'n wegbreekprovinsie.
Die Suid-Afrikaanse skakelkantoor in Taipei het geen politieke mandaat nie.
Taipei het in 1983 in die ou politieke bedeling 'n susterstad van Pretoria geword.
Msimanga, wat terug is in Suid-Afrika, het op Twitter gesê onder die ANC-bewind is 'n susterstad-ooreenkoms met die stad Taichung in Taiwan onderteken.
Msimanga het gister in 'n verklaring teruggekap en gesê die ANC en die regering se klagte teen sy besoek is niks anders nie "as 'n kinderagtige poging" om die vordering wat hy sedert die plaaslike verkiesing gemaak het ongedaan te maak.
Monyela het gesê daar is geen verbod op handel tussen Suid-Afrika en Taiwan nie.
"Ons verhouding met China laat toe dat ons [Suid-Afrika en Taiwan] skakelkantore in mekaar se lande het."
Macpherson het gesê hy het 'n brief aan Davies gestuur waarin hy hom vra om die werk wat Msimanga gedoen het om handel en beleggings na Pretoria te lok te bekragtig.
Met staat se seën
Die departement van handel en nywerheid het in 2014 die volgende hulp aan maatskappye gebied wat sy toer na Taiwan wou meemaak: